b'\n_START_ARTICLE_\nEero Corell\n_START_PARAGRAPH_\nKarl Eero Harald Corell (28. hein\xc3\xa4kuuta 1900 Lammi \xe2\x80\x93 22. hein\xc3\xa4kuuta 1987) toimi Suomen el\xc3\xa4insuojeluyhdistyksen puheenjohtajana vuosina 1953\xe2\x80\x931981._NEWLINE_Corell valmistui varatuomariksi 1930 ja ty\xc3\xb6skenteli eri teht\xc3\xa4viss\xc3\xa4 Vaasan hovioikeudessa. Vuonna 1949 h\xc3\xa4net kutsuttiin korkeimman oikeuden varaj\xc3\xa4seneksi Helsinkiin ja kaksi vuotta my\xc3\xb6hemmin nimitettiin korkeimman oikeuden vakituiseksi j\xc3\xa4seneksi. Vuonna 1957 h\xc3\xa4n palasi Vaasaan hovioikeuden presidentiksi, miss\xc3\xa4 teht\xc3\xa4v\xc3\xa4ss\xc3\xa4 toimi el\xc3\xa4kkeelle siirtymiseen saakka._NEWLINE_Corell l\xc3\xb6ysi tiens\xc3\xa4 Suomen el\xc3\xa4insuojeluyhdistyksen toimintaan jo lapsuudessa. Seuran pitk\xc3\xa4aikainen puheenjohtaja T. K. Forst\xc3\xa9n oli h\xc3\xa4nen enonsa. Seuran johtokuntaan Corell tuli suoraan Tor Westmanin varapuheenjohtajaksi 1952, ja Westmanin \xc3\xa4killisesti kuoltua Corell valittiin puheenjohtajaksi 1953._NEWLINE_Corell kiinnitti jo ammattitaustansakin vuoksi erityist\xc3\xa4 huomiota el\xc3\xa4insuojelulains\xc3\xa4\xc3\xa4d\xc3\xa4nn\xc3\xb6n kehitt\xc3\xa4miseen. Vuoden 1971 el\xc3\xa4insuojelulaki oli pitk\xc3\xa4lti h\xc3\xa4nen sitke\xc3\xa4n ty\xc3\xb6skentelyns\xc3\xa4 tulosta. _NEWLINE_Corell osallistui aktiivisesti el\xc3\xa4insuojelun kansainv\xc3\xa4liseen toimintaan. H\xc3\xa4net kutsuttiin Kansainv\xc3\xa4lisen el\xc3\xa4insuojeluj\xc3\xa4rjest\xc3\xb6n ISPA:n johtokunnan neuvoa-antavaksi j\xc3\xa4seneksi. Yhdistyksen kultaisen ansiomerkin h\xc3\xa4n sai 1960; Ruotsin, Norjan ja Tanskan el\xc3\xa4insuojeluyhdistysten kultaisilla ansiomerkeill\xc3\xa4 h\xc3\xa4net oli palkittu jo aiemmin.'